Document ID: /roh_data/filtered/fineweb-2-filterrobots_roh.jsonl.gz/18301

Las autoritads svizras online
Uffants che n'han betg anc ademplì lur 6avel onn da vegliadetgna dastgan ir cun velo sin vias principalas mo sut la surveglianza d'ina persuna ch'è almain 16 onns veglia. Las reglas da traffic generalas valan er per ciclistas e per ciclists.
Dapi il cumenzament da l'onn 2012 na dovran ils velos betg pli ina vignetta. Ils donns envers terzas persunas che vegnan chaschunads en in accident da velo pon vegnir surpigliads da l'assicuranza privata da responsabladad. Velos electrics cun in'assistenza dal pedal per ina sveltezza da passa 25 km/h dovran dentant in numer d'immatriculaziun d'in velo a motor cun ina vignetta che sto vegnir renovada mintga onn (indicaziuns davart il lieu da retratga qua sutvart en il text).
La gronda part da las assicuranzas ha integrà la responsabladad en cas d'accidents da velo automaticamain en l'assicuranza privata da responsabladad. As infurmai per segirezza tar Vossa assicuranza. Tgi che n'ha betg in'assicuranza da responsabladad, n'è betg pli assicurà cunter donns ch'ella u el chaschuna en cas d'in accident cun velo envers terzas persunas.
La victima d'accident vegn indemnisada dal Fond naziunal da garanzia (https://www.nbi-ngf.ch/de/ngf). Ma quel po pretender enavos ina part da l'import pajà u l'entir import pajà da la persuna che ha chaschunà l'accident. I vala pia la paina da far in'assicuranza da responsabladad correspundenta.
En connex cun velos electrics sto vegnir distinguì tranter velos electrics plauns (assistenza dal pedal fin 25 km/h) e velos electrics svelts (assistenza dal pedal fin 45 km/h).
Broschuras dal Post da cussegliaziun per la prevenziun d'accidents (PPA) davart l'equipament da velos, da velos da muntogna e da velos electrics chattais Vus qua.